《丰岁行》
宋代·张守

早禾饱熟收山场，晚禾硕茂青吐芒。五风十雨作丰岁，一饱何以酬苍苍。

牛遭疠疫大半死，挽犁岂誇人力强。妻儿翁媪共耕凿，勤劳有此一稔偿。

人言谷贱三农伤，我喜不乏三军粮。边骑长驱自送死，卒致一怒烦君王。

将军输忠士贾勇，献俘献捷来相望。忍令战士有饥色，努力收敛输太仓。

勿言无以饱妻子，须知饿死胜兵死。

作者简介：（1084—1145）常州晋陵人，字子固，一字全真，号东山居士。徽宗崇宁二年进士。擢监察御史。高宗建炎初上防淮渡江利害六事，主张恢复中原，反对画江自守。历御史中丞、翰林学士、同签书枢密院事。四年，除参知政事。未几罢知绍兴府，改福州。六年，复参知政事，兼权枢密院事。后历知婺州、洪州、建康府。卒谥文靖。有《毗陵集》。